**Tomass Petens "Toms" Stefords** (*Thomas Patten "Tom" Stafford*; dzimis 1930. gada 17. septembrī, miris 2024. gada 18. martā) bija ASV Gaisa spēku izmēģinātājpilots, ģenerālleitnants, *NASA* astronauts. Viņš veicis četrus lidojumus kosmosā, to skaitā lidojumu apkārt Mēnesim un piedalījies pirmajā ASV un PSRS kosmosa kuģu savienošanās eksperimentā *Apollo—Sojuz*.

Agrīnā dzīve
------------

Tomass Stefords piedzima 1930. gada 17. septembrī Vederfordā, Oklahomas štatā.

Militārais dienests
-------------------

1952. gadā viņš ASV Jūras kara flotes akadēmijā ieguva bakalaura grādu un otrā leitnanta pakāpi. Stefords 1953. gadā Kennelija bāzē pabeidza lidotāju apmācības kursu. Pēc tam Elsvortas bāzē viņš apguva pārtvērējiznīcinātāju apmācību. 1955. gada decembrī viņu norīkoja dienestā 496. pārtvērējiznīcinātāju eskadriļā Hāna gaisa bāzē Vācijā.
1959. gadā Stefords pabeidza Gaisa spēku eksperimentālo izmēģinātājpilotu skolu Edvardsa bāzē.

*NASA* karjera
--------------

1962. gada septembrī Tomass Stefords tika uzņemts otrajā *NASA* astronautu grupā.
1963. gadā viņš sāka gatavoties lidojumam *Gemini* programmā. Stefords bija *Gemini 3* dublieru apkalpes pilots.

Tomass Stefords savu pirmo kosmisko lidojumu veica 1965. gada decembrī kā *Gemini 6A* pilots kopā ar Volteru Širru. Tā laikā veikts kosmosā pirmais tuvošanās manevrs (ar *Gemini 7*); 5 stundas starp abiem kosmosa kuģiem uzturēts attālums no 0,3 līdz 90 m.

1966. gada janvārī Stefordu apstiprināja par *Gemini 9* dublieru apkalpes komandējošo pilotu. 1966. gada februārī *Gemini 9* pamatapkalpes locekļi Eliots Sī un Čārlzs Basets gāja bojā aviokatastrofā. Dublieru apkalpe kļuva par *Gemini 9A* pamatapkalpi.

Steforda otrais lidojums kosmosā notika 1966. gada jūnijā, esot *Gemini 9A* komandējošajam pilotam.

No 1966. gada augusta līdz 1968. gada oktobrim Stefords bija lidojumu plānošanas analīzes grupas un *Apollo* programmatūras izstrādes grupas vadītājs.

Stefords bija kosmosa kuģa *Apollo 7* dublieru apkalpes komandieris.
Trešais Steforda lidojums kosmosā notika 1969. gada maijā kā kosmosa kuģa *Apollo 10* komandierim. Tika veikts Mēness aplidojums un izmēģināts mēness modulis.

1973. gada 9. februārī Stefordu iecela par *Apollo—Sojuz* pamatapkalpes komandieri. Divu gadu laikā viņš bieži brauca uz treniņiem PSRS Kosmonautu sagatavošanas centrā, kā arī apguva krievu valodu.
Tomasa Steforda ceturtais kosmiskais lidojums notika 1975. gada jūlijā. Tā laikā PSRS kosmosa kuģis *Sojuz-19* saslēdzās ar ASV kuģi *Apollo—ASTP*.

Militārā dienesta turpināšana
-----------------------------

1975. gada novembrī Stefords atstāja *NASA* un kļuva par ASV Gaisa spēku Lidojumu izmēģinājumu centra vadītāju.
1978. gada martā viņam piešķirta ģenerālleitnanta dienesta pakāpe un viņš iecelts Gaisa spēku štābā par personāla, pētniecības, attīstības un iepirkumu priekšnieka vietnieku. Stefords personīgi iniciēja *stealth* iznīcinātāja *F-117* ieviešanu. 1979. gada sākumā viņš uzrakstīja sākotnējo specifikāciju *ATB* *stealth* bumbvedēja projektam, kas vēlāk tika realizēts kā *B-2*. Viņš arī iniciēja *stealth* spārnotās raķetes projektu *AGM-129*.
1979. gada novembrī Stefords atvaļinājās no Gaisa spēkiem.

Pēc atvaļināšanās
-----------------

Tomass Stefords bija tehnisko konsultāciju uzņēmuma *Stafford, Burke, and Hecker, Inc.* līdzdibinātājs. Viņš ir bijis vairāku uzņēmumu padomēs, piemēram, Šveices *Omega SA*, ASV *Gibraltar Exploration*, *Gulfstream Aerospace*. Viņš ir bijis vairāku valdības aģentūru padomnieks.

1990. gadā Tomass Stefords izveidoja grupu, kas formulēja prezidenta Džordža Buša redzējumu par atgriešanos uz Mēness un došanos uz Marsu — ASV pilotējamo kosmosa programmu nākamajiem 30 gadiem. Tā tika prezentēta 1991. gada jūnijā.

Kosmisko lidojumu kopsavilkums
------------------------------

| Kosmosa kuģis | Starta datums | Nolaišanās datums | Apkalpes biedri | Amats | Ilgums |
| --- | --- | --- | --- | --- | --- |
| *Gemini 6A* | 15.12.1965. | 16.12.1965. | Volters Širra | Pilots | 1 d 1 h 51 min |
| *Gemini 9A* | 03.06.1966. | 06.06.1966. | Jūdžīns Sernans | Komandējošais pilots | 3 d 0 h 21 min |
| *Apollo 10* | 18.05.1969. | 26.05.1969. | Džons JangsJūdžīns Sernans | Komandieris | 8 d 0 h 3 min |
| *Apollo—ASTP* | 15.07.1975. | 24.07.1975. | Venss BrendsDonalds Sleitons | Komandieris | 9 d 1 h 28 min |

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Tomass Stefords***.
* Biogrāfija Johnson Space Center (angliski)
* Biogrāfija astronaut.ru (krieviski)

  


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 56474779
* LCCN: nr92021128
* ISNI: 0000 0003 7428 0319
* GND: 124459471
* BIBSYS: 14012771

 |

 |